Branislav Varsik

Prof. PhDr. Branislav Varsik, DrSc. (* 5. marec 1904, Myjava – † 28. máj 1994, Bratislava) bol slovensky historik, archivár, vedec a pedagóg.

 Životopis 
Pochádzal z mnohopočetnej (9-detnej) rodiny pytlikárskeho majstra Pavla Varsika. Po skončení ľudovej školy na Myjave začal roku 1915 študovať na gymnáziu v Nagykörösi. Po konci prvej svetovej vojny roku 1918 sa vrátil domov a následne pokračoval v štúdiu na gymnáziu v Skalici. Stredoškolské štúdium nakoniec ukončil v roku 1923 v Bratislave na gymnáziu na Gröslingovej ulici. Roku 1921 sa spolu so starším bratom Vladimírom zúčastnil na sčítaní obyvateľstva v Zemplínskej stolici. Vysokoškolské štúdia začal vo Viedni, kde študoval históriu a geografiu v školskom roku 1923-24. V druhom ročníku prešiel na Karlovu univerzitu do Prahy a štúdium ukončil roku 1928 na Filozofickej fakulte Univerzity Komenského v Bratislave. Hneď po promócii získal štipendium na ročné štúdium v Paríži. Tam študoval na Sorbone až do leta 1929.

Po návrate z Paríža a po vykonaní skrátenej vojenskej služby nastúpil začiatkom apríla 1931 do Krajinského archívu v Bratislave, kde pracoval ako archivár. V Krajinskom archíve absolvoval aj externé štúdium na Štátnej archívnej škole v Prahe. Roku 1933 získal docentúru na Filozofickej fakulte Univerzity Komenského v odbore československé dejiny. V tom istom roku nahradil Daniela Rapanta  na jeho poste dovtedajšieho prednostu úradu. V rokoch 1933-39 prednášal na Filozofickej fakulte UK. V archíve pracoval až do roku 1939, v tom roku ho slovenská vláda vymenovala za experta pre spisovú rozluku s Maďarskom. Roku 1940 získal profesúru. V rokoch 1942-44 bol dekanom Filozofickej fakulty UK. Roku 1957 získal titul DrSc.  Po roku 1945 zastával na UK významné funkcie medzi nimi bol aj vedúcim Katedry všeobecných dejín a archeológie. Na Filozofickej fakulte pôsobil až do roku 1974. 

Po odchode Václava Chaloupeckého ako inšpektora archívov a knižníc táto funkcia pripadla práve Varsikovi. Funkciu vykonával až do roku 1953. Bol členom Učenej spoločnosti Šafárikovej a po jej zániku členom Slovenskej učenej spoločnosti. Roku 1946, keď Rapant založil Slovenskú historickú spoločnosť, Varsik v nej zastával pozíciu podpredsedu a po abdikácii Rapanta ju viedol až do jej rozpustenia roku 1950. Po jej obnovení roku 1962 bol najprv podpredsedom a následne v rokoch 1962-66 predsedom.

Vo vedeckej práci sa zameral najmä na ohlas husitského hnutia na Slovensku a stredoveké osídlenie Slovenska.

 Výber z diela 
 Slováci na Pražskej univerzite do konca stredoveku (1926)
 Husiti a reformácia na Slovensku do žilinskej synody (1932, habilitačná práca)
 Národnostný problém Trnavskej univerzity (1938)
 Národnostná hranica slovensko-maďarská v ostatných dvoch storočiach (1940)
 Slovenské listy a listiny z 15. a 16. stor. (1956, doktorská práca)
 Osídlenie Košickej kotliny I.-III. (1964, 1973, 1977)
 Husitské revolučné hnutie a Slovensko (1965)
 Zo slovenského stredoveku (1972)
 Z osídlenia západného a stredného Slovenska v stredoveku (1984)
 O čom mlčia archívy (1987; autobiografia)
 Otázky vzniku a vývinu slovenského zemianstva (1988)
 Slovanské (slovenské) názvy riek na Slovensku a ich prevzatie Maďarmi v 10.12. storočí (1990)

 Vyznamenania 
 1963 - Zlatá medaila Univerzity Komenského
 1963 - Rad práce
 1974 - zlatá čestná plaketa SAV Ľudovíta Štúra za zásluhy v spoločenských vedách
 1976 - Národná cena SSR
 1979 - strieborná medaila SAV
 2007 - in memoriam Rad Ľudovíta Štúra I. triedy

 Referencie 

Kategória:Osobnosti z Myjavy
Kategória:Slovenskí historici
Kategória:Slovenskí archivári
Kategória:Slovenskí univerzitní profesori
Kategória:Držitelia Radu Ľudovíta Štúra I. triedy
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Filozofickej fakulte Univerzity Komenského v Bratislave
Kategória:Dekani Filozofickej fakulty Univerzity Komenského